## Cajamar es convertix en patrocinador de temporada de Les Arts

*** L’entitat financera col·laborarà amb la programació artística de la present temporada i inici del curs operístic 2025-2026
* L’acord amb Cajamar s’emmarca en l’aposta de Les Arts per implicar en el seu projecte el teixit empresarial i financer**

El Palau de les Arts Reina Sofia i Cajamar Caixa Rural han formalitzat l’acord perquè la primera caixa rural espanyola i primera cooperativa de crèdit d’Espanya es convertisca en nou patrocinador de temporada del centre d’arts valencià.

El director general de Les Arts, Jorge Culla Bayarri, i el director territorial de Cajamar a València, Jesús García García, han firmat este dimecres l’acord de patrocini pel qual l’entitat financera es compromet a col·laborar amb el teatre d’òpera valencià per a la realització de la seua activitat artística programada en 2025.

D’esta manera, Cajamar es convertix en un dels principals col·laboradors privats de Les Arts per a la posada en escena de les seues principals apostes artístiques d’este any que, en la present temporada, inclouen l’esperat retorn de Wagner amb *L’holandés errant*, la nova producció del doble programa *L’heure espagnole / Gianni Schicchi* o *Roberto Devereaux*, última de les òperes de la trilogia Tudor que puja a Les Arts.

El patrocini de Cajamar també s’estén a l’oferta operística i musical prevista dins del present exercici anual, que es presentarà dins de la temporada 2025-2026.

Jorge Culla ha agraït a Cajamar la seua confiança en el model artístic i de gestió del centre operístic valencià, que es traduïx en un important suport econòmic per a la consolidació de Les Arts com a institució cultural de referència a la Comunitat Valenciana.

Així mateix, el director general de centre d’arts ha destacat que la incorporació de l’entitat financera en el programa de patrocini suposa també un reconeixement a la labor realitzada per Les Arts en els últims anys en la seua busca per un model de finançament en el qual tant la societat civil com el teixit econòmic de l’autonomia tinga un paper de rellevància.

Per la seua part, el director territorial de Cajamar, Jesús García, ha explicat que este acord de mecenatge amb Les Arts “mostra el compromís de l’entitat amb el desenrotllament sociocultural de la Comunitat Valenciana, a través del suport desinteressat i filantròpic de les arts escèniques i la música, i, en concret, de l’activitat artística i cultural de Les Arts”.

“Desitgem que la nostra contribució promoga la seua consolidació com un dels principals centres musicals de referència mundial, lligant el nom de Cajamar a un centre cultural d’excel·lència com és Les Arts”, ha afegit.

Fecha: 12/02/2025